Hongqi-ejere advarer: Elbilen kan ikke stoles på

Den skulle lokke med luksus, lang rækkevidde og masser af udstyr til en skarp pris. I stedet fortæller danske Hongqi-ejere om så voldsomme fejl i bilens assistentsystemer, at nogle nu helst lader bilen stå. Og mens importøren lover software-redning, må ejerne foreløbig undvære en af bilens vigtigste funktioner.

Hongqi kom til Danmark med et friskt løfte: masser af bil for pengene. Hongqi E-HS7 blev lanceret som en stor, veludstyret elbiler til en pris, der lagde sig markant under mange etablerede premium-rivaler, og mærket markedsføres herhjemme som et luksusbrand. Men for flere danske ejere er virkeligheden blevet noget helt andet.

Flere danske ejere fortæller til Motor-magasinet, at de helt eller delvist er stoppet med at bruge bilen i hverdagen. Ikke fordi de ikke vil køre i den, men fordi de ikke føler sig trygge ved det. Kritikken går især igen på de samme punkter. Bilen kan angiveligt finde på at klodse bremserne uden varsel. Den kan reagere voldsomt ved situationer, hvor føreren ikke forventer det. Og vejbaneassistenten beskyldes for pludselige og uforudsigelige indgreb, som i stedet for at hjælpe kan skabe utryghed.

Må vente på fejlrettelser til efter sommer

Importøren Wismo Group har nu meldt ud, at der arbejdes på en løsning. Første softwareopdatering skulle være på vej inden for kort tid, mens den større og mere afgørende rettelse først ventes senere – sandsynligvis til august. Det er naturligvis bedre end tavshed. Men for de kunder, der allerede har kørt rundt med frygt for næste fejlindgreb, er det svært at kalde det en egentlig sejr.

Wismo Group opfordrer ved samme lejlighed ejere af Hongqi E-HS7 til at holde sig fra fartpiloten. Det siger næsten alt.

Når en importør i praksis må bede kunderne om at lade en central funktion i bilen være slukket, er det svært at tale om et produkt, der er, som det skal være. Og det er netop det, der gør sagen så ødelæggende for Hongqi. For her er det ikke bare en teknisk fejl. Det er et frontalangreb på hele mærkets troværdighed.

Hongqi er stadig et nyt navn for mange danskere. Derfor har mærket endnu mindre plads til den slags sager end etablerede bilmærker. Når forbrugere overvejer en ny spiller, køber de ikke kun rækkevidde, udstyr og design. De køber også en forventning om, at bilen virker, som den skal, og at problemer bliver løst hurtigt og ordentligt.

Leder du efter elbil?

Så få hjælp på iNPUTs nye sektion, Elbilguiden, hvor du kan sammenligne elbiler på tværs af mærker og klasser – og finde den model, der passer til dig. Se rækkevidde, batteristørrelse, ladehastighed, pris, bagagerum og meget mere samlet ét sted.

Følg eksempelvis dette link til at finde de billigste elbiler på markedet herhjemme. Elbilguiden er lavet til at give dig overblikket, så du kan vælge rigtigt.

Hongqi-ejere advarer: Elbilen kan ikke stoles på