Topmodel fra Hongqi med startpris på 350.000 kroner

Over de næste fire år vil Hongqi introducere 10 nye modeller, og de første lander i Danmark kort efter årsskiftet. Først på banen er den fuldelektriske sedan EH7 samt SUV’en EHS7 med unikke funktioner som baghjulsstyring og luftundervogn. Begge modeller lanceres i begyndelsen af januar med startpriser på 349.990 kroner for sedanen EH7 (billedet øverst) og 389.990 kroner for SUV’en EHS7.

Hongqi kom til Danmark sidste år med den letgenkendelige kæmpebil E-HS9. Den kører der nu mere end 400 eksemplarer af, rundt på de danske veje.

EH7 og EHS7 er de første modeller, der er baseret på Hongqis nye HME-platform, der leverer lynladning med 250 kW via 400V. På sigt vil platformen levere 365 kW via 800V, loves det.

EH7 og EHS7 tilbyder to forskellige batterier med en nettokapacitet på henholdsvis 81,6 kWh og 103,5 kWh. For EH7 betyder det en rækkevidde på op til 655 WLTP-kilometer, mens den for EHS7 er på op til 600 kilometer (WLTP).

Hongqi EH7 | Premium | Exclusive | Performance
Rækkevidde | 510 km | 655 km | 640 km
Batteri | 81,6 kWh LFP | 103,5 kWh NMC | 103,5 kWh NMC
Motor | 339 hk, 2WD | 339 hk, 2WD | 619 hk, 4WD
Acceleration 0-100 km/t | 6,2 sek. | 5,8 sek. | 3,5 sek.
Forbrug (WLTP) | 179 Wh/km | 167 Wh/km | 182 Wh/km
Træk | 1.000 kg | 1.000 kg | 1.000 kg
Pris | 349.990 kr. | 379.990 kr. | 499.990 kr.

(Priser er hentet 25. oktober 2024).

Begge modeller kan lynlade fra 10 til 80 procent på 20 minutter og en varmepumpe bidrager til at forbedre energieffektiviteten i vinterperioden.

EH7 og EHS7 fås med op til 619 hk og med bag- eller firehjulstræk. Afhængigt af motorvarianten har de en acceleration 0-100 km/t på henholdsvis 3,5 og 3,9 sekunder.

SUV’en EHS7.

SUV’en EHS7 er desuden udstyret med en baghjulsstyringsteknologi, hvor baghjulsvinklen aktivt kan justeres med +/- 8 grader ved forskellige hastigheder. Dermed kan venderadius reduceres til 5,3 meter ved lave hastigheder. Teknologi bringer, ifølge Hongqi, stabilitet til kørsel ved høj hastighed og smidighed ved lav hastighed.

Hongqi EHS7 | Premium | Exclusive | Performance | Performance+
Rækkevidde (WLTP) | 475 km | 600 km | 540 km | 540 km
Batteri | 81,6 LFP | 103,5 NMC | 103,5 NMC | 103,5 NMC
Motor | 339 hk, 2WD | 339 hk, 2WD | 619 hk, 4WD | 619 hk, 4WD
Acceleration 0-100 km/t | 6,5 sek. | 6,3 sek. | 3,9 sek. | 3,9 sek.
Forbrug (WLTP) | 179 Wh/km | 185 Wh/km | 206 Wh/km | 206 Wh/km
Træk | 1.500 kg | 1.500 kg | 1.500 kg | 1.500 kg
Pris | 389.990 kr. | 419.990 kr. | 599.990 kr. | 629.990 kr.

(Priser er hentet 25. oktober 2024).

Både EH7 og EHS7 tilbyder en bred vifte af avancerede førerassistentsystemer som adaptiv fartpilot, assistent til vognbaneskift, intelligent hastighedsassistent, parkeringsassistent og blindvinkelovervågning. Derudover er alle modeller udstyret med features som EV-navigationssystem med pre-klimatisering, varme i bagsæderne, trådløs Apple CarPlay/Android Auto integration, online musikapps som Spotify, nøglefri betjening, opvarmet rat samt en 40W trådløs mobiloplader – alt sammen standardudstyr.

EH7 og EHS7 kan opleves og prøvekøres hos de danske Hongqi-forhandlere til januar, men kan allerede nu bestilles på hongqi.dk.

Topmodel fra Hongqi med startpris på 350.000 kroner